title: 2017 m. gegužės 23 d. Komisijos įgyvendinimo reglamentas (ES) 2017/881, kuriuo įgyvendinamos Europos Parlamento ir Tarybos reglamento (EB) Nr. 763/2008 dėl gyventojų ir būstų surašymų nuostatos, susijusios su kokybės ataskaitų teikimo būdais, struktūra ir techniniu duomenų perdavimo formatu, ir iš dalies keičiamas Reglamentas (ES) Nr. 1151/2010 (Tekstas svarbus EEE. )

text:
24.5.2017

               LT

               Europos Sąjungos oficialusis leidinys

               L 135/6

         KOMISIJOS ĮGYVENDINIMO REGLAMENTAS (ES) 2017/881
   2017 m. gegužės 23 d.
   kuriuo įgyvendinamos Europos Parlamento ir Tarybos reglamento (EB) Nr. 763/2008 dėl gyventojų ir būstų surašymų nuostatos, susijusios su kokybės ataskaitų teikimo būdais, struktūra ir techniniu duomenų perdavimo formatu, ir iš dalies keičiamas Reglamentas (ES) Nr. 1151/2010
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. liepos 9 d. Europos Parlamento ir Tarybos reglamentą (EB) Nr. 763/2008 dėl gyventojų ir būstų surašymų (1), ypač į jo 5 straipsnio 5 dalį ir 6 straipsnio 3 dalį,
   kadangi:

               (1)

               Reglamente (EB) Nr. 763/2008 nustatytos bendros kas dešimt metų vykdomo išsamių duomenų apie gyventojus ir būstus teikimo taisyklės;

               (2)

               Komisijos reglamente (ES) 2017/712 (2) nustatyta, kad kitas gyventojų ir būstų surašymas turėtų būti siejamas su 2021 ataskaitiniais metais;

               (3)

               Komisijos reglamente (ES) Nr. 1151/2010 (3) nustatyti kokybės ataskaitų teikimo būdai ir struktūra ir 2011 ataskaitinių metų gyventojų ir būstų surašymų techninis duomenų perdavimo formatas;

               (4)

               rengiantis 2021 m. vyksiančiam gyventojų ir būstų surašymui ir norint įvertinti Komisijai (Eurostatui) perduodamų duomenų kokybę, reikia nustatyti naujus kokybės ataskaitų teikimo būdus, struktūrą ir techninį duomenų perdavimo formatą;

               (5)

               pagal Reglamento (EB) Nr. 763/2008 5 straipsnio 5 dalį valstybės narės turėtų perduoti patikrintus duomenis ir metaduomenis elektroniniu būdu, laikydamosi tinkamo Komisijos nustatyto techninio formato. Tarptautinių atsiskaitymų bankas, Europos Centrinis Bankas, Komisija (Eurostatas), Tarptautinis valiutos fondas, Ekonominio bendradarbiavimo ir plėtros organizacija (EBPO), Jungtinės Tautos ir Pasaulio bankas parengė keitimosi statistiniais duomenimis ir metaduomenimis (SDMX) iniciatyvą dėl keitimosi ir dalijimosi duomenimis ir metaduomenimis statistinių bei techninių standartų, kuria pagrįsta surašymų duomenų bazė. Keičiantis oficialia statistika naudojamasi SDMX ir surašymų duomenų bazės statistiniais, techniniais ir duomenų perdavimo standartais. Todėl reikėtų nustatyti šiuos standartus atitinkantį techninį formatą;

               (6)

               Reglamentu (ES) Nr. 1151/2010 reikalaujama, kad valstybės narės saugotų 2011 ataskaitinių metų gyventojų ir būstų surašymų duomenis iki 2025 m. sausio 1 d. Tam, kad naudotojai galėtų lyginti šiuos du surašymus, 2011 m. surašymo duomenys turėtų būti prieinami iki 2035 m. sausio 1 d., kaip ir 2021 m. duomenys;

               (7)

               todėl Reglamentas (ES) Nr. 1151/2010 turėtų būti atitinkamai iš dalies pakeistas;

               (8)

               šiame reglamente nustatytos priemonės atitinka Europos statistikos sistemos komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Dalykas
   Šiame reglamente nustatomi 2021 ataskaitinių metų gyventojų ir būstų surašymų duomenų, kuriuos valstybės narės perduoda Komisijai (Eurostatui), kokybės ataskaitų teikimo būdai, struktūra ir techninis duomenų perdavimo formatas.
   2 straipsnis
   Apibrėžtys
   Šiame reglamente vartojamų terminų apibrėžtys ir techninės specifikacijos nustatytos Reglamente (EB) Nr. 763/2008, Komisijos įgyvendinimo reglamente (ES) 2017/543 (4) ir Reglamente (ES) 2017/712.
   Taip pat vartojami šie terminai:
   1)   statistinis vienetas– pagrindinis stebimas vienetas, t. y. fizinis asmuo, namų ūkis, šeima, gyvenamosios patalpos ar įprastinis būstas;
   2)   atskirų vienetų surašymas– informacijos apie kiekvieną statistinį vienetą rinkimas tokiu būdu, kad jo charakteristikas galima įrašyti atskirai ir kryžmiškai klasifikuoti su kitomis charakteristikomis;
   3)   vienalaikiškumas– surašymo metu gauta informacija susijusi su tuo pačiu laiko momentu (ataskaitine data);
   4)   universalumas nustatytoje teritorijoje– teikiami visų tiksliai nustatytos teritorijos statistinių vienetų duomenys. Kai statistiniai vienetai yra asmenys, universalumas nustatytoje teritorijoje reiškia, kad teikiami duomenys pagrįsti informacija apie visus asmenis, kurių nuolatinė gyvenamoji vieta yra nustatytoje teritorijoje (visi gyventojai);
   5)   galimybė naudotis mažų teritorijų duomenimis– galimybė naudotis mažų geografinių teritorijų ir mažų statistinių vienetų grupių duomenimis;
   6)   nustatytas periodiškumas– reguliarus surašymų atlikimas kiekvieno dešimtmečio pradžioje, įskaitant registrų tęstinumą;
   7)   duomenų šaltinis– statistinių vienetų ir (arba) su statistiniais vienetais susijusių įvykių duomenų įrašų aibė, kuria remiantis rengiami surašymo duomenys apie vieną ar kelias nurodytas tikslinės grupės temas;
   8)   tikslinė grupė– statistinių vienetų visuma nustatytoje geografinėje vietovėje ataskaitinę datą, atitinkanti vienos ar kelių nurodytų temų duomenų teikimo kriterijus. Kiekvienas patvirtintas statistinis vienetas į tikslinę grupę įtraukiamas tik vieną kartą;
   9)   apytiksliai apskaičiuota tikslinė grupė– tiksliausias įmanomas tikslinės grupės artinys. Apytiksliai apskaičiuota tikslinė grupė nustatoma prie surašomų gyventojų pridedant nepakankamą aprėptį ir atėmus perteklinę aprėptį;
   10)   surašomi gyventojai– statistinių vienetų aibė, kurią faktiškai atitinka nustatytos tikslinės grupės surašymo rezultatai, susiję su viena ar daugiau nurodytų temų. Su surašomais gyventojais susiję duomenų įrašai tai nurodytos tikslinės grupės duomenų šaltinyje esantys duomenų įrašai, įskaitant visus priskirtus įrašus ir išskyrus visus panaikintus įrašus. Jei pagal metodinį principą duomenų šaltinį sudaro duomenų įrašai, susiję tik su statistinių vienetų imtimi apytiksliai apskaičiuotoje tikslinėje grupėje, į surašomus gyventojus be statistinių vienetų imties įtraukiama papildoma statistinių vienetų aibė;
   11)   papildoma statistinių vienetų aibė– statistinių vienetų, kurie priklauso apytiksliai apskaičiuotai tikslinei grupei, bet kurių duomenų įrašų duomenų šaltinyje nėra dėl taikytos imčių metodikos, aibė;
   12)   aprėpties vertinimas– skirtumo tarp nurodytos tikslinės grupės ir jai priklausančių surašomų gyventojų tyrimas;
   13)   apklausa po atskirų vienetų surašymo– iš karto po atskirų vienetų surašymo vykdoma apklausa, siekiant nustatyti aprėptį ir įvertinti turinį;
   14)   nepakankama aprėptis– visų statistinių vienetų, priklausančių nurodytai tikslinei grupei, bet neįtrauktų į susijusius surašomus gyventojus, aibė;
   15)   perteklinė aprėptis– visų statistinių vienetų, įtrauktų į surašomus gyventojus, skirtus duomenims apie nurodytą tikslinę grupę teikti, bet nepriklausančius tai tikslinei grupei, aibė;
   16)   įrašo priskyrimas– dirbtinio, bet tikėtino duomenų įrašo priskyrimas tik vienai geografinei vietovei išsamiausiu geografiniu lygmeniu, kurio surašymo duomenys rengiami, ir minėto duomenų įrašo priskyrimas duomenų šaltiniui;
   17)   įrašo panaikinimas– duomenų šaltinyje, skirtame duomenims apie nurodytą tikslinę grupę teikti, esančio duomenų įrašo, kuriuo nepateikiama pagrįstos informacijos apie tos tikslinės grupės statistinį vienetą, panaikinimas arba neįtraukimas ar neatsižvelgimas į jį;
   18)   trūkstamo elemento priskyrimas– dirbtinės, bet tikėtinos konkrečios temos vertės įtraukimas į duomenų įrašą, kuris jau yra duomenų šaltinyje, bet kuriame tos vertės nėra arba ji nelaikoma tikėtina;
   19)   klausimynu pagrįsti duomenys– duomenys, gauti respondentams atsakius į klausimyną statistinių duomenų, susijusių su nurodytu laiko momentu, rinkimo metu;
   20)   įrašų siejimas– iš skirtingų duomenų šaltinių gautos informacijos jungimas, lyginant atskirų statistinių vienetų įrašus ir jungiant informaciją apie tą patį statistinį vienetą;
   21)   unikalus identifikatorius– duomenų šaltinyje arba bet kokiame statistinių vienetų sąraše esančių duomenų įrašų kintamasis arba kintamųjų grupė, naudojami:

               —

               įvertinti, ar į duomenų šaltinį (ar statistinių vienetų sąrašą) įtrauktas ne daugiau kaip vienas kiekvieno statistinio vieneto duomenų įrašas, ir (arba)

               —

               įrašams susieti;

         22)   registras– informacijos apie statistinius vienetus, kuri statistiniams vienetams poveikio turinčiais atvejais tiesiogiai atnaujinama, saugykla;
   23)   registro duomenys– registre esantys arba iš jo gauti duomenys;
   24)   registrų derinimas– įrašų siejimas, kai visi suderinti duomenų šaltiniai yra registruose;
   25)   duomenų išgavimas– surašymo metu gautos informacijos atrinkimas iš registre esančių duomenų, susijusių su atskirais statistiniais vienetais;
   26)   kodavimas– informacijos keitimas kodais, atitinkančiais klasifikavimo sistemos klases;
   27)   kaupimas– surinktų duomenų keitimas į tolimesniam apdorojimui tinkamą formatą;
   28)   įrašų tvarkymas– duomenų įrašų tikrinimas ir keitimas, siekiant jų patikimumo, tačiau išsaugant pagrindinę šių įrašų informaciją;
   29)   namų ūkio nustatymas– asmeninio namų ūkio nustatymas taikant namų ūkio–būsto sąvoką, kaip apibrėžta Įgyvendinimo reglamento (ES) 2017/543 priedo temoje „Namų ūkio statusas“;
   30)   šeimos nustatymas– šeimos nustatymas remiantis informacija apie tai, ar asmenys gyvena tame pačiame namų ūkyje, bet neturint informacijos arba turint neišsamios informacijos apie tų asmenų šeiminius santykius. Terminas „šeima“ reiškia „šeimos branduolį“, kaip apibrėžta Įgyvendinimo reglamento (ES) 2017/543 priedo temoje „Šeiminė padėtis“;
   31)   informacijos apie vienetą nebuvimas– padėtis, kai nesurinkta jokių statistinio vieneto, priklausančio surašomiems gyventojams, duomenų;
   32)   statistinių duomenų atskleidimo kontrolė– metodai ir procesai, taikomi siekiant sumažinti informacijos apie atskirus statistinius vienetus atskleidimo riziką skelbiant statistinę informaciją;
   33)   apytikslis apskaičiavimas– statistinių įverčių apskaičiavimas, turimiems duomenims taikant matematinę formulę ir (arba) algoritmą;
   34)   duomenų struktūros apibrėžtis– su duomenų aibe susijusi struktūrinių metaduomenų aibė, įskaitant informaciją apie tai, kaip temos yra susijusios su hiperkubo matmenimis, dydžiais ir požymiais, suskirstymo principus ir informaciją apie duomenų ir susijusių aprašomųjų metaduomenų pateikimą.
   3 straipsnis
   Metaduomenys ir kokybės ataskaitų teikimas
   Valstybės narės iki 2024 m. kovo 31 d. pateikia Komisijai (Eurostatui) šio reglamento priede nurodytą bendrąją informaciją ir kokybės duomenis ir metaduomenis, susijusius su jų gyventojų ir būstų surašymais 2021 ataskaitiniais metais ir pagal Reglamentą (ES) 2017/712 Komisijai (Eurostatui) perduotais duomenimis ir metaduomenimis.
   4 straipsnis
   Duomenų šaltiniai
   Valstybės narės praneša apie visus duomenų šaltinius, naudotus renkant informaciją, būtiną Reglamento (EB) Nr. 763/2008 reikalavimams įgyvendinti, visų pirma:

               a)

               pagrindiniams ypatumams, išvardytiems Reglamento (EB) Nr. 763/2008 2 straipsnio i punkte, apibūdinti;

               b)

               tikslinei grupei reprezentuoti;

               c)

               Įgyvendinimo reglamente (ES) 2017/543 nustatytoms atitinkamoms techninėms specifikacijoms įgyvendinti ir

               d)

               prisidėti prie duomenų teikimo pagal statistinių duomenų teikimo programą, nustatytą Reglamentu (ES) 2017/712.

         5 straipsnis
   Galimybė gauti svarbią informaciją
   1.   Komisijos (Eurostato) prašymu valstybės narės suteikia Komisijai (Eurostatui) galimybę gauti bet kokią informaciją, svarbią vertinant pagal Reglamentą (ES) 2017/712 perduotų duomenų ir metaduomenų kokybę.
   2.   Įgyvendindamos 1 dalį valstybės narės neprivalo pateikti Komisijai (Eurostatui) mikroduomenų ar konfidencialių duomenų.
   6 straipsnis
   Techninis duomenų perdavimo formatas
   Techninis formatas, naudotinas 2021 ataskaitinių metų duomenims ir metaduomenims perduoti, yra elektroninio keitimosi statistiniais duomenimis ir metaduomenimis (SDMX) formatas, įdiegtas surašymų duomenų bazėje. Valstybės narės perduoda reikiamus duomenis laikydamosi Komisijos (Eurostato) nustatytų duomenų struktūros apibrėžčių ir susijusių techninių specifikacijų. Valstybės narės saugo reikiamus duomenis ir metaduomenis iki 2035 m. sausio 1 d., kad galėtų juos perduoti Komisijai (Eurostatui), jei ši prašytų.
   7 straipsnis
   Reglamento (ES) Nr. 1151/2010 pakeitimas
   Reglamento (ES) Nr. 1151/2010 6 straipsnio trečias sakinys pakeičiamas taip:

      „Valstybės narės saugo 2011 ataskaitinių metų duomenis ir metaduomenis iki 2035 m. sausio 1 d. Valstybės narės neprivalo keisti ar tikslinti šių duomenų po 2025 m. sausio 1 d. Jei valstybės narės nusprendžia juos keisti ar tikslinti, jos prieš padarydamos tokius pakeitimus ar patikslinimus apie juos praneša Komisijai (Eurostatui).“

   8 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. gegužės 23 d.

            Komisijos vardu

            Pirmininkas

         Jean-Claude JUNCKER

      (1)  OL L 218, 2008 8 13, p. 14.

      (2)  2017 m. balandžio 20 d. Komisijos reglamentas (ES) 2017/712, kuriuo nustatomi Europos Parlamento ir Tarybos reglamentu (EB) Nr. 763/2008 nustatytų gyventojų ir būstų surašymų statistinių duomenų bei metaduomenų ataskaitiniai metai ir programa (OL L 105, 2017 4 21, p. 1).

      (3)  2010 m. gruodžio 8 d. Komisijos reglamentas (ES) Nr. 1151/2010, kuriuo įgyvendinamos Europos Parlamento ir Tarybos reglamento (EB) Nr. 763/2008 dėl gyventojų ir būstų surašymų nuostatos, susijusios su kokybės ataskaitų teikimo būdais, struktūra ir techniniu duomenų perdavimo formatu (OL L 324, 2010 12 9, p. 1).

      (4)  2017 m. kovo 22 d. Komisijos įgyvendinimo reglamentas (ES) 2017/543, kuriuo nustatomos Europos Parlamento ir Tarybos reglamento (EB) Nr. 763/2008 dėl gyventojų ir būstų surašymų nuostatų, susijusių su temų ir jų suskirstymo techninėmis specifikacijomis, taikymo taisyklės (OL L 78, 2017 3 23, p. 13).

      PRIEDAS

         Duomenų perdavimo kokybės ataskaitų turinys ir struktūra

      Valstybėse narėse atliktų 2021 ataskaitinių metų gyventojų ir būstų surašymų tekstinė ir kiekybinė metaduomenų informacija pateikiama suskirstyta pagal toliau nurodytus skirsnius.
      1.   APŽVALGA

      1.1.   Teisinis pagrindas
      1.2.   Atsakingos įstaigos
      2.   DUOMENŲ ŠALTINIAI

      2.1.   Duomenų šaltinių klasifikavimas pagal Reglamento (EB) Nr. 763/2008 4 straipsnio 1 dalį
      2.2.   2021 m. surašymui naudotų duomenų šaltinių sąrašas
      2.3.   Lentelė „Duomenų šaltiniai x Temos“
      2.4.   Duomenų šaltinių tinkamumas, t. y. kiek jie atitinka pagrindinius ypatumus (Reglamento (EB) Nr. 763/2008 4 straipsnio 4 dalis)
      2.4.1.   Atskirų vienetų surašymas

      2.4.2.   Vienalaikiškumas

      2.4.3.   Universalumas nustatytoje teritorijoje

      2.4.4.   Galimybė naudotis mažų teritorijų duomenimis

      2.4.5.   Nustatytas periodiškumas

      3.   SURAŠYMO CIKLAS

      3.1.   Ataskaitinė data

      Valstybės narės nurodo Komisijai (Eurostatui) ataskaitinę datą, remdamosi Komisijos reglamento (ES) 2017/712 3 straipsniu.
      3.2.   Pasirengimas rinkti duomenis ir duomenų rinkimas

      3.2.1.   Klausimynu pagrįsti duomenys

                  —

                  Klausimynų rengimas ir bandymas (įskaitant visų galutinių klausimynų egzempliorius),

                  —

                  Adresų sąrašų rengimas, pasirengimas rinkti faktinius duomenis, žemėlapių sudarymas, reklama,

                  —

                  Duomenų rinkimas (įskaitant faktinių duomenų rinkimą),

                  —

                  Teisinė prievolė rinkti informaciją, teisingos informacijos teikimo paskatos arba klaidingos informacijos teikimo galimos priežastys.

            3.2.2.   Registrais pagrįsti duomenys

                  —

                  Po 2011 m. sukurti nauji registrai (jei taikoma),

                  —

                  Po 2011 m. pertvarkyti esami registrai (įskaitant registrų turinio keitimą, surašomų gyventojų patikslinimą, apibrėžčių ir (arba) techninių specifikacijų pritaikymą) (jei taikoma),

                  —

                  Registrų tvarkymas (taikoma kiekvienam registrui, naudotam atliekant 2021 m. surašymą), įskaitant:

                              —

                              registrų turinio tvarkymą (registre esantys statistiniai vienetai ir informacija apie juos, įrašų tvarkymas ir (arba) elementų ir įrašų priskyrimas registrui),

                              —

                              administracines prievoles,

                              —

                              teisinę prievolę įtraukti informaciją į registrą, teisingos informacijos teikimo paskatas arba klaidingos informacijos teikimo galimas priežastis,

                              —

                              vėlavimą teikti duomenis, ypač teisėtą ir (arba) oficialų vėlavimą, vėlavimą įtraukti duomenis į registrą, duomenų pateikimą po termino,

                              —

                              neįtraukimo, nepanaikinimo, pasikartojančio įtraukimo vertinimą ir leidimą,

                              —

                              bet kokį svarbų įrašų tikslinimą ar atnaujinimą, turintį poveikio 2021 m. surašymo duomenims, registrų peržiūrų periodiškumą,

                              —

                              naudojimą, įskaitant registro naudojimą statistikos, bet ne surašymo tikslams, ir registro naudojimą ne statistikos reikmėms (pvz., administracinėms reikmėms),

                  —

                  Registrų derinimas ir siejimas (įskaitant unikalų (-ius) identifikatorių (-ius), naudotą (-us) įrašams sieti),

                  —

                  Duomenų išgavimas.

            3.2.3.   Duomenys, surinkti naudojant imtis

      Kai informacija apie temas buvo surinkta naudojant imtis, metaduomenimis taip pat apibūdinami:

                  —

                  imties planas,

                  —

                  įvertinimui, modeliams ar priskyrimui taikytos metodikos,

                  —

                  dėl taikytų metodikų atsiradęs galimas poslinkis,

                  —

                  standartinei paklaidai skaičiuoti taikytos formulės ir algoritmai.

            3.2.4.   Mišriai surinkti duomenys (pagrįsti daugiau nei vienos rūšies duomenų šaltiniu)

      Kai informacija apie temas buvo surinkta mišriai, metaduomenimis taip pat apibūdinami:

                  —

                  taikyti metodai (naudotų duomenų šaltinių rūšys ir kaip derinta iš jų gauta informacija, kaip įvairūs naudoti šaltiniai ir taikyti metodai vienas kitą papildo ir remia ir, jei taikoma, kuriai gyventojų daliai taikytas kuris šaltinis),

                  —

                  bet kokie kiti kokybės klausimai, susiję su mišrių metodų naudojimu.

            3.3.   Apdorojimas ir vertinimas

      3.3.1.   Duomenų apdorojimas (įskaitant kaupimą, kodavimą, kintamojo (-ųjų) nustatymą, įrašų tvarkymą, įrašų priskyrimą, įrašų panaikinimą, apytikslį apskaičiavimą, įrašų siejimą, įskaitant įrašams sieti naudojamą (-us) identifikavimo kintamąjį (-uosius), namų ūkių ir šeimų nustatymą, priemones nustatyti vienetus, apie kuriuos informacijos nepateikta, arba sumažinti tokių vienetų skaičių).
      3.3.2.   Aprėpties vertinimas, metodai, taikomi negavus atsakymų, apklausa (-os) po atskirų vienetų surašymo (jei taikoma), galutinis duomenų tvirtinimas: nepakankamos aprėpties ir perteklinės aprėpties apytikslio apskaičiavimo metodas, įskaitant informaciją apie nepakankamos aprėpties ir perteklinės aprėpties įverčių kokybę.
      3.4.   Sklaida (sklaidos priemonės, statistinių duomenų konfidencialumo užtikrinimas, įskaitant statistinių duomenų atskleidimo kontrolę)
      3.5.   Priemonės išlaidų efektyvumui užtikrinti

      4.   DUOMENŲ KOKYBĖS VERTINIMAS

      4.1.   Palyginamumas

      Valstybės narės praneša apie visus nukrypimus nuo būtinų sąvokų ir apibrėžčių ar bet kokius valstybių narių veiksmus, kurie galėtų pakenkti duomenų palyginamumui Sąjungos mastu.
      Dėl temos „Dabartinio aktyvumo statusas“ valstybės narės nurodo visus apytikslio apskaičiavimo metodus, naudotus duomenims koreguoti, kad jie geriau atitiktų Komisijos įgyvendinimo reglamento (ES) 2017/543 priede nustatytą apibrėžtį. Valstybės narės nurodo, kokiu mastu nukrypimas nuo minėtame reglamente nustatytos temos „Dabartinio aktyvumo statusas“ apibrėžties susijęs su naudotais duomenų šaltiniais ir apytikslio apskaičiavimo metodais.
      4.2.   Savalaikiškumas ir punktualumas

      Nacionaliniu lygmeniu teikiama toliau nurodyta informacija:

                  —

                  pagal hiperkubus suskirstytų duomenų perdavimo Komisijai (Eurostatui) data (-os),

                  —

                  pagal hiperkubus suskirstytų duomenų esminio (-ių) tikslinimo (-ų) data (-os),

                  —

                  metaduomenų perdavimo data (-os).

            Jei duomenys iš esmės tikslinami 2024 m. balandžio 1 d. ar vėliau, valstybės narės per vieną savaitę atskirai praneša Komisijai (Eurostatui) apie atitinkamą (-as) datą (-as).
      4.3.   Suderinamumas

      Valstybės narės nurodo bet kokius didelius skirtinguose duomenų rinkiniuose, apibrėžtuose Komisijos reglamente (ES) 2017/712.
      4.4.   Aprėptis ir tikslumas

      Aprėptis apibūdinama nurodant šias absoliučiąsias vertes, susijusias su asmenų apskaičiavimu nacionaliniu lygmeniu ir suskirstytas pagal lytį ir plačias amžiaus grupes, kaip apibrėžta Komisijos įgyvendinimo reglamente (ES) 2017/543:

                  a)

                  surašomi gyventojai;

                  b)

                  visų įrašų priskyrimo atvejų skaičius;

                  c)

                  visų įrašų panaikinimo atvejų skaičius;

                  d)

                  nepakankama aprėptis (apytiksliai apskaičiuota);

                  e)

                  perteklinė aprėptis (apytiksliai apskaičiuota):

                  f)

                  apytiksliai apskaičiuota tikslinė grupė.

            Tikslumui įvertinti pateikiamos šios absoliučiosios vertės, susijusios su asmenų apskaičiavimu nacionaliniu lygmeniu ir suskirstytos pagal lytį ir plačias amžiaus grupes, kaip apibrėžta Komisijos įgyvendinimo reglamente (ES) 2017/543:

                  a)

                  surašomi gyventojai;

                  b)

                  tam tikros temos duomenų įrašų, gautų atliekant įprastą surašymą, skaičius;

                  c)

                  tam tikros temos duomenų įrašų, gautų iš administracinių registrų, skaičius;

                  d)

                  tam tikros temos duomenų įrašų, gautų iš imties tyrimų, skaičius;

                  e)

                  tam tikros temos duomenų įrašų, gautų iš kelių duomenų šaltinių, skaičius;

                  f)

                  papildoma tam tikros temos statistinių vienetų aibė (imčių atveju);

                  g)

                  tam tikros temos įrašytų reikšmių skaičius;

                  h)

                  duomenų įrašų su praleistomis reikšmėmis skaičius.

            Minėtos absoliučiosios vertės, skirtos tikslumui įvertinti, teikiamos dėl šių surašymo temų:

                  a)

                  teisinė santuokinė padėtis (LMS);

                  b)

                  šeiminė padėtis (FST);

                  c)

                  namų ūkio statusas (HST);

                  d)

                  dabartinio aktyvumo statusas (CAS);

                  e)

                  profesija (OCC);

                  f)

                  veikla (IND);

                  g)

                  užimtumo statusas (SIE);

                  h)

                  darbovietės vieta (LPW);

                  i)

                  įgytas išsilavinimas (EDU);

                  j)

                  gimimo šalis / vieta (POB);

                  k)

                  pilietybės šalis (COC);

                  l)

                  atvykimo į šalį metai nuo 2010 m. (YAT);

                  m)

                  atvykimo į šalį metai nuo 1980 m. (YAE);

                  n)

                  nuolatinė gyvenamoji vieta prieš vienus metus iki surašymo (ROY);

                  o)

                  gyvenamosios vietos sąlygos (HAR).

            4.5.   Išsamumas

      Valstybės narės praneša apie duomenų išsamumą, t. y. atitiktį Reglamento (EB) Nr. 763/2008 reikalavimams. Jos pateikia išsamesnės informacijos apie visas surašymo temas ar susijusį suskirstymą, kurių duomenų nepateikta.
      4.6.   Reikalingumas

      Ši informacija pateikiama Sąjungos lygmeniu:

                  a)

                  veiksmai, kurių imtasi naudotojų poreikiams nustatyti ir patenkinti;

                  b)

                  išgautų duomenų masto stebėsena.


title: 2017 m. birželio 8 d. Komisijos įgyvendinimo reglamentas (ES) 2017/968, kuriuo dėl gaminių arba konservų iš skumbrių filė ir dėl gaminių arba konservų iš paprastųjų skumbrinių tunų filė ar skersadryžių skumbrinių tunų filė Žaliajam Kyšuliui laikinai leidžiama nukrypti nuo lengvatinės kilmės taisyklių, nustatytų Deleguotajame reglamente (ES) 2015/2446

text:
9.6.2017

               LT

               Europos Sąjungos oficialusis leidinys

               L 146/13

         KOMISIJOS ĮGYVENDINIMO REGLAMENTAS (ES) 2017/968
   2017 m. birželio 8 d.
   kuriuo dėl gaminių arba konservų iš skumbrių filė ir dėl gaminių arba konservų iš paprastųjų skumbrinių tunų filė ar skersadryžių skumbrinių tunų filė Žaliajam Kyšuliui laikinai leidžiama nukrypti nuo lengvatinės kilmės taisyklių, nustatytų Deleguotajame reglamente (ES) 2015/2446
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 64 straipsnio 6 dalį ir 66 straipsnio b punktą,
   kadangi:

               (1)

               Žaliasis Kyšulys yra šalis, kuriai taikoma bendrųjų muitų tarifų lengvatų sistema, Europos Parlamento ir Tarybos reglamente (ES) Nr. 978/2012 (2) nurodyta kaip BLS. Komisijos įgyvendinimo reglamentu (ES) Nr. 439/2011 (3) Žaliajam Kyšuliui buvo leista taikyti nuo Komisijos reglamente (EEB) Nr. 2454/93 (4) pateiktos kilmės statusą turinčių produktų sąvokos apibrėžties, naudojamos BLS tikslais, nukrypti leidžiančią nuostatą. Nukrypti leidžianti nuostata buvo taikoma metiniam 2 500 tonų gaminių arba konservų iš skumbrių filė ir 875 tonų gaminių arba konservų iš paprastųjų skumbrinių tunų ar skersadryžių skumbrinių tunų filė kiekiui. Pagal nukrypti leidžiančią nuostatą neviršijant minėtų kiekių, šie produktai buvo laikomi Žaliojo Kyšulio kilmės, net jeigu jie buvo gaminami ne iš Žaliojo Kyšulio kilmės žuvų, bet buvo gaminami Žaliajame Kyšulyje. Nukrypti leidžiančios nuostatos galiojimo terminas buvo pratęstas du kartus ir baigėsi 2016 m. gruodžio 31 d.;

               (2)

               2016 m. rugsėjo 27 d. raštu Žaliasis Kyšulys pateikė prašymą pratęsti šios nukrypti leidžiančios nuostatos galiojimą dėl tų pačių metinių kiekių dvejų metų laikotarpiui nuo 2017 m. sausio 1 d. iki 2018 m. gruodžio 31 d., kol įsigalios Sąjungos ir Vakarų Afrikos ekonominės partnerystės susitarimas (EPS), kuris parafuotas 2014 m. birželio 30 d. Dėl sumavimo taisyklių šis naujas susitarimas leis Žaliojo Kyšulio žuvų perdirbimo pramonei laikytis lengvatinės kilmės taisyklių, naudojant kitų Vakarų Afrikos valstybių kilmės žuvis;

               (3)

               nuo 2008 m. Žaliajam Kyšuliui pagal nukrypti leidžiančią nuostatą suteiktos bendros metinės kvotos labai padėjo pagerinti šios šalies žuvų perdirbimo sektoriaus padėtį. Šios kvotos taip pat iš dalies padėjo atgaivinti Žaliojo Kyšulio nedidelių žvejybos laivų laivyną, kuris šaliai yra gyvybiškai svarbus;

               (4)

               prašyme pateikti argumentai rodo, kad netaikant nukrypti leidžiančios nuostatos, Žaliojo Kyšulio žuvų perdirbimo pramonės galimybė toliau eksportuoti produktus į Sąjungą pagal BLS iš esmės sumažėtų, o tai galėtų trukdyti plėtotis Žaliojo Kyšulio nedidelių pelaginės žvejybos laivų laivynui;

               (5)

               reikia numatyti daugiau laiko jau pasiektiems Žaliojo Kyšulio pastangų atgaivinti vietos žvejybos laivyną rezultatams konsoliduoti. Nustačius nukrypti leidžiančią nuostatą, Žaliasis Kyšulys turėtų turėti pakankamai laiko užtikrinti atitiktį lengvatinės prekių kilmės statuso įgijimo taisyklėms;

               (6)

               atsižvelgiant į laikiną nuo produktų kilmės sąvokos apibrėžties nukrypti leidžiančių nuostatų pobūdį, nukrypti leidžianti nuostata, susijusi su metiniu 2 500 tonų gaminių arba konservų iš skumbrių filė ir 875 tonų gaminių arba konservų iš paprastųjų skumbrinių tunų ar skersadryžių skumbrinių tunų filė kiekiu, turėtų būti suteikta dvejiems metams nuo 2017 m. sausio 1 d. Tačiau nukrypti leidžiančios nuostatos galiojimas turėtų baigtis vieną dieną prieš EPS su Vakarų Afrika įsigaliojimą, jeigu susitarimas įsigaliotų iki 2018 m. gruodžio 31 d.;

               (7)

               šio reglamento priede nustatyti kiekiai administruojami vadovaujantis Komisijos įgyvendinimo reglamento (ES) 2015/2447 (5) 49–54 straipsniais, kuriais reglamentuojamas tarifinių kvotų administravimas;

               (8)

               nukrypti leidžiančią nuostatą turėtų būti leidžiama taikyti su sąlyga, kad Žaliojo Kyšulio muitinė imsis reikiamų priemonių eksportuojamų produktų, kuriems taikoma nukrypti leidžianti nuostata, kiekio patikrinimams atlikti, ir kad ji Komisijai perduos kiekio, dėl kurio pagal šį reglamentą išduoti A formos kilmės sertifikatai, ataskaitą ir minėtų sertifikatų serijos numerius;

               (9)

               šiame reglamente numatytos priemonės turėtų įsigalioti kitą dieną po jo paskelbimo, siekiant atsižvelgti į Žaliojo Kyšulio padėtį ir leisti šiai šaliai nedelsiant naudotis nukrypti leidžiančia nuostata. Dėl tos pačios priežasties šis reglamentas turėtų būti taikomas atgaline data nuo 2017 m. sausio 1 d.;

               (10)

               Įgyvendinimo Reglamento (ES) Nr. 439/2011 galiojimas baigėsi 2016 m. gruodžio 31 d. remiantis Reglamento (EEB) Nr. 2454/93, kuriuo nustatomos Bendrijos muitinės kodekso įgyvendinimo nuostatos, 89 straipsniu; pastarasis reglamentas panaikintas 2016 m. gegužės 1 d. Nukrypti leidžiančios nuostatos galiojimą derėtų pratęsti nauju įgyvendinimo aktu, priimtu pagal Sąjungos muitinės kodekso 64 straipsnio 6 dalį;

               (11)

               šiame reglamente nustatytos priemonės atitinka Muitinės kodekso komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Nukrypstant nuo Komisijos deleguotojo reglamento (ES) 2015/2446 41 (6) straipsnio b punkto ir 45 straipsnio, Žaliajame Kyšulyje iš kilmės statuso neturinčių žuvų pagaminti gaminiai arba konservai iš skumbrių filė ir paprastųjų skumbrinių tunų ar skersadryžių skumbrinių tunų filė, kurių KN kodai yra 1604 15 11 ir ex 1604 19 97, laikomi Žaliojo Kyšulio kilmės produktais pagal šio reglamento 2, 3 ir 4 straipsnius.
   2 straipsnis
   1.   Nukrypti leidžianti nuostata taikoma produktams, kurie buvo eksportuoti iš Žaliojo Kyšulio ir deklaruoti išleidimui į laisvą apyvartą Sąjungoje nuo 2017 m. sausio 1 d. iki

               a)

               2018 m. gruodžio 31 d. arba,

               b)

               jeigu Sąjungos ir Vakarų Afrikos ekonominės partnerystės susitarimas (EPS), kuris parafuotas 2014 m. birželio 30 d., įsigaliotų 2018 m. gruodžio 31 d. arba anksčiau, tada vieną dieną prieš EPS įsigaliojimą.

         2.   Nukrypti leidžianti nuostata taikoma produktų kiekiui, kuris neviršija priede nurodyto metinio kiekio.
   3.   Nukrypti leidžianti nuostata taikoma, jeigu laikomasi Deleguotojo reglamento (ES) 2015/2446 43 straipsnyje nustatytų sąlygų.
   3 straipsnis
   Šio reglamento priede nustatyti kiekiai administruojami vadovaujantis Įgyvendinimo reglamento (ES) 2015/2447 49–54 straipsniais, kuriais reglamentuojamas tarifinių kvotų administravimas.
   4 straipsnis
   Nukrypti leidžiančią nuostatą leidžiama taikyti toliau nurodytomis sąlygomis.

               1.

               Žaliojo Kyšulio muitinė imasi 1 straipsnyje nurodytų eksportuojamų produktų kiekio patikrinimams atlikti būtinų priemonių.

               2.

               A formos kilmės sertifikato, išduoto Žaliojo Kyšulio kompetentingų institucijų remiantis šio reglamento nuostatomis, 4 langelyje įrašoma: „Nukrypti leidžianti nuostata – Reglamentas (ES) 2017/968“.

               3.

               Žaliojo Kyšulio kompetentingos institucijos kas ketvirtį Komisijai pateikia kiekio, kuriam pagal šį reglamentą buvo išduoti A formos kilmės sertifikatai, ataskaitą ir minėtų sertifikatų serijos numerius.

         5 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2017 m. sausio 1 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. birželio 8 d.

            Komisijos vardu

            Pirmininkas

         Jean-Claude JUNCKER

      (1)  OL L 269, 2013 10 10, p. 1.

      (2)  2012 m. spalio 25 d. Europos Parlamento ir Tarybos reglamentas (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (OL L 303, 2012 10 31, p. 1).

      (3)  2011 m. gegužės 6 d. Komisijos įgyvendinimo reglamentas (ES) Nr. 439/2011, kuriuo dėl kilmės statusą turinčių produktų sąvokos bendrojoje lengvatinių muitų tarifų sistemoje apibrėžties leidžiama nukrypti nuo Reglamento (EEB) Nr. 2454/93, kad būtų atsižvelgta į ypatingą Žaliojo Kyšulio padėtį, susijusią su tam tikrų žuvininkystės produktų eksportu į Europos Sąjungą (OL L 119, 2011 5 7, p. 1).

      (4)  1993 m. liepos 2 d. Komisijos reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (OL L 253, 1993 10 11, p. 1).

      (5)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).

      (6)  2015 m. liepos 28 d. Komisijos deleguotasis reglamentas (ES) 2015/2446 kuriuo Europos Parlamento ir Tarybos reglamentas (ES) Nr. 952/2013 papildomas išsamiomis taisyklėmis, kuriomis patikslinamos kai kurios Sąjungos muitinės kodekso nuostatos (OL L 343, 2015 12 29, p. 1).

      PRIEDAS

                  Kvotos Nr.

                  KN kodas

                  Prekių aprašymas

                  Laikotarpiai

                  Kiekis per metus (neto masė tonomis)

                  09.1647

                  1604 15 11
                  ex 1604 19 97

                  Paruošti arba konservuoti gaminiai iš skumbrių (Scomber scombrus, Scomber japonicus, Scomber colias) filė

                  Nuo 2017 1 1 iki 2 straipsnio 1 dalies a ir b punktuose nustatytos datos

                  2 500

                  09.1648

                  ex 1604 19 97

                  Paruošti arba konservuoti gaminiai iš paprastųjų skumbrinių tunų ar skersadryžių skumbrinių tunų (Auxis thazard, Auxis rochei) filė

                  Nuo 2017 1 1 iki 2 straipsnio 1 dalies a ir b punktuose nustatytos datos

                  875


title: 2013 m. lapkričio 12 d. Komisijos įgyvendinimo reglamentas (ES) Nr. 1142/2013, kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [Chaource (SKVN)]

text:
14.11.2013

               LT

               Europos Sąjungos oficialusis leidinys

               L 303/8

         KOMISIJOS ĮGYVENDINIMO REGLAMENTAS (ES) Nr. 1142/2013
   2013 m. lapkričio 12 d.
   kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [Chaource (SKVN)]
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
   kadangi:

               (1)

               remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Prancūzijos pateiktą saugomos kilmės vietos nuorodos „Chaource“, kuri įregistruota Komisijos reglamentu (EB) Nr. 1107/96 (2), iš dalies pakeistu Reglamentu (EB) Nr. 1326/2008 (3), specifikacijos pakeitimo paraišką;

               (2)

               pagal Reglamento (ES) Nr. 1151/2012 53 straipsnio 2 dalies nuostatas šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje
                   (4), kaip reikalaujama minėto reglamento 50 straipsnio 2 dalies a punkte;

               (3)

               prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis pakeitimas turi būti patvirtintas,

         PRIĖMĖ ŠĮ REGLAMENTĄ:
   1 straipsnis

      Europos Sąjungos oficialiajame leidinyje paskelbtas šio reglamento priede nurodyto pavadinimo specifikacijos pakeitimas patvirtinamas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. lapkričio 12 d.

            Komisijos vardu Pirmininko pavedimu

         Algirdas ŠEMETA

            Komisijos narys

      (1)  OL L 343, 2012 12 14, p. 1.

      (2)  OL L 148, 1996 6 21, p. 1.

      (3)  OL L 345, 2008 12 23, p. 20.

      (4)  OL C 159, 2013 6 5, p. 7.

      PRIEDAS
      Sutarties I priede išvardyti žmonėms vartoti skirti žemės ūkio produktai:

         1.3 klasė.   Sūriai

      PRANCŪZIJA
      Chaource (SKVN)


title: 2012 m. liepos 30 d. Komisijos įgyvendinimo reglamentas (ES) Nr. 702/2012, kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti

text:
31.7.2012

               LT

               Europos Sąjungos oficialusis leidinys

               L 203/64

         KOMISIJOS ĮGYVENDINIMO REGLAMENTAS (ES) Nr. 702/2012
   2012 m. liepos 30 d.
   kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1),
   atsižvelgdama į 2011 m. birželio 7 d. Komisijos įgyvendinimo reglamentą (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės (2), ypač į jo 136 straipsnio 1 dalį,
   kadangi:

               (1)

               Įgyvendinimo reglamentu (ES) Nr. 543/2011, atsižvelgiant į daugiašalių derybų dėl prekybos Urugvajaus raunde rezultatus, nustatomi kriterijai, pagal kuriuos Komisija nustato standartines importo iš trečiųjų šalių vertes produktams ir laikotarpiams, nurodytiems jo XVI priedo A dalyje;

               (2)

               remiantis Įgyvendinimo reglamento (ES) Nr. 543/2011 136 straipsnio 1 dalimi, standartinė importo vertė apskaičiuojama kiekvieną darbo dieną atsižvelgiant į kintančius kasdienius duomenis. Todėl šis reglamentas turėtų įsigalioti jo paskelbimo Europos Sąjungos oficialiajame leidinyje dieną,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 543/2011 136 straipsnyje minimos standartinės importo vertės yra nustatytos šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2012 m. liepos 30 d.

            Komisijos vardu Pirmininko pavedimu

         José Manuel SILVA RODRÍGUEZ

            Žemės ūkio ir kaimo plėtros generalinis direktorius

      (1)  OL L 299, 2007 11 16, p. 1.

      (2)  OL L 157, 2011 6 15, p. 1.

      PRIEDAS
      Standartinės importo vertės, skirtos kai kurių vaisių ir daržovių įvežimo kainai nustatyti

                  (EUR/100 kg)

                  KN kodas

                  Trečiosios šalies kodas (1)

                  Standartinė importo vertė

                  0702 00 00

                  MK

                  58,9

                  XS

                  38,5

                  ZZ

                  48,7

                  0707 00 05

                  MK

                  53,8

                  TR

                  95,4

                  ZZ

                  74,6

                  0709 93 10

                  TR

                  98,0

                  ZZ

                  98,0

                  0805 50 10

                  AR

                  94,3

                  TR

                  91,0

                  UY

                  105,4

                  ZA

                  104,9

                  ZZ

                  98,9

                  0806 10 10

                  EG

                  216,8

                  IL

                  192,5

                  IN

                  210,3

                  MA

                  250,0

                  MX

                  301,8

                  TR

                  150,9

                  ZZ

                  220,4

                  0808 10 80

                  AR

                  116,7

                  BR

                  98,9

                  CL

                  107,4

                  NZ

                  135,3

                  US

                  114,9

                  ZA

                  107,6

                  ZZ

                  113,5

                  0808 30 90

                  AR

                  159,7

                  CL

                  129,6

                  NZ

                  175,8

                  ZA

                  113,9

                  ZZ

                  144,8

                  0809 10 00

                  AR

                  124,4

                  TR

                  165,1

                  ZZ

                  144,8

                  0809 29 00

                  TR

                  333,9

                  ZZ

                  333,9

                  0809 30

                  TR

                  167,0

                  ZZ

                  167,0

                  0809 40 05

                  BA

                  67,1

                  ZZ

                  67,1

         (1)  Šalių nomenklatūra nustatyta Komisijos reglamentu (EB) Nr. 1833/2006 (OL L 354, 2006 12 14, p. 19). Kodas „ZZ“ atitinka „kitas šalis“.


title: 2014 m. gruodžio 17 d. Komisijos įgyvendinimo reglamentas (ES) Nr. 1343/2014, kuriuo iš dalies keičiamas Reglamentas (EB) Nr. 951/2007, nustatantis tarpvalstybinio bendradarbiavimo programų, finansuojamų pagal Europos Parlamento ir Tarybos reglamentą (EB) Nr. 1638/2006, įgyvendinimo taisykles

text:
18.12.2014

               LT

               Europos Sąjungos oficialusis leidinys

               L 363/75

         KOMISIJOS ĮGYVENDINIMO REGLAMENTAS (ES) Nr. 1343/2014
   2014 m. gruodžio 17 d.
   kuriuo iš dalies keičiamas Reglamentas (EB) Nr. 951/2007, nustatantis tarpvalstybinio bendradarbiavimo programų, finansuojamų pagal Europos Parlamento ir Tarybos reglamentą (EB) Nr. 1638/2006, įgyvendinimo taisykles
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. spalio 24 d. Europos Parlamento ir Tarybos reglamentą (EB) Nr. 1638/2006, išdėstantį bendrąsias nuostatas, kurios nustato Europos kaimynystės ir partnerystės priemonę (1), ypač į jo 11 straipsnio 1 dalį,
   kadangi:

               (1)

               Komisija priėmė Reglamentą (EB) Nr. 951/2007 (2);

               (2)

               atsižvelgiant į tai, kad Europos kaimynystės ir partnerystės priemonės tarpvalstybinio bendradarbiavimo programos buvo pradėtos vėliau, Komisijos įgyvendinimo reglamentu (ES) Nr. 435/2011 (3) projektų įgyvendinimo etapas buvo pratęstas nuo 2014 m. gruodžio 31 d. iki 2015 m. gruodžio 31 d. Todėl užbaigimo etapas ir atitinkamos nuostatos turėtų būti atitinkamai pritaikytos;

               (3)

               turėtų būti numatyta išlyga, pagal kurią, esant nenumatytiems ir tinkamai pagrįstiems poreikiams ar aplinkybėms, Komisija, gavus pagrįstą bendro stebėsenos komiteto prašymą, galėtų susitarti dėl bendros veiksmų programos įgyvendinimo laikotarpio pratęsimo;

               (4)

               veiksmingas pažeidimų tvarkymas yra būtinas norint apsaugoti Sąjungos finansinius interesus ir užtikrinti, kad laikomasi patikimo programų finansų valdymo principo. Šiomis aplinkybėmis ir atsižvelgiant į tai, kad finansinės pataisos yra pagrindinė priemonė, naudojama pažeidimams, susijusiems su Sąjungos pagal pasidalijamąjį valdymą finansuojamomis išlaidomis, pašalinti, į Reglamentą (EB) Nr. 951/2007 turėtų būti įtrauktos nuostatos dėl finansinių pataisų;

               (5)

               siekiant suteikti teisinio tikrumo dalyvaujančioms šalims, reikėtų nustatyti konkrečią bendros valdymo institucijos daromų finansinių pataisų tvarką ir procedūras, kurios atitiktų vienodo požiūrio, skaidrumo ir proporcingumo principus;

               (6)

               todėl Reglamentas (EB) Nr. 951/2007 turėtų būti atitinkamai iš dalies pakeistas;

               (7)

               šiame reglamente numatytos priemonės atitinka Europos Parlamento ir Tarybos reglamentu (ES) Nr. 232/2014 (4) įsteigto komiteto nuomonę;

         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 951/2007 iš dalies keičiamas taip:

               1)

               Įterpiamas šis 26a straipsnis:
               „26a straipsnis
               Bendros valdymo institucijos atliekamos finansinės pataisos
               1.   Atsakomybė už pažeidimų tyrimą ir jų prevenciją, reikiamų finansinių pataisų atlikimą ir lėšų susigrąžinimą visų pirma tenka bendrai valdymo institucijai.
               Bendra valdymo institucija atlieka reikiamas finansines pataisas, susijusias su nustatytais pavieniais arba sisteminiais projektų arba techninės paramos pažeidimais. Atliekant finansines pataisas atšaukiamas visas projektui arba techninei paramai skirtas Sąjungos įnašas arba jo dalis. Bendra valdymo institucija atsižvelgia į pažeidimų pobūdį, sunkumą bei finansinius nuostolius ir atlieka proporcingą finansinę pataisą. Kriterijai taikytinos finansinės pataisos dydžiui nustatyti ir kriterijai dėl nustatyto dydžio sumos ar ekstrapoliuotos finansinės pataisos atlikimo gali būti priimti pagal Reglamentą (ES) Nr. 1303/2013 (5), ypač jo 144 straipsnį, ir atitikti kriterijus, nurodytus 2013 m. gruodžio 19 d. Komisijos sprendime (6). Bendra valdymo institucija finansines pataisas įtraukia į tų apskaitos metų, kuriais priimtas sprendimas dėl atšaukimo, metines sąskaitas.
               2.   Pagal 1 dalį atšauktas Sąjungos įnašas gali būti dar kartą panaudotas atitinkamai programai laikantis 3 dalies nuostatų. Šių programų ištekliai perskirstomi pagal, inter alia, 7, 13, 18 ir 43 straipsnius.
               3.   Pagal 1 dalį atšauktas įnašas negali būti dar kartą panaudotas projektui, dėl kurio atlikta finansinė pataisa, taip pat negali būti panaudotas projektams, kurie atrinkti paskelbus kvietimus teikti pasiūlymus.

               2)

               32 straipsnis pakeičiamas taip:
               „32 straipsnis
               Į galutinę bendros veiksmų programos įgyvendinimo ataskaitą mutatis mutandis įtraukiami tie patys elementai, kaip ir į metines ataskaitas, įskaitant priedus, apimančius visą programos trukmę. Ji turi būti pateikta ne vėliau kaip iki 2017 m. birželio 30 d. programų, kurių įgyvendinimo etapas pratęstas nuo 2014 m. gruodžio 31 d. iki 2015 m. gruodžio 31 d., atveju ir ne vėliau kaip iki 2016 m. birželio 30 d. programų, kurių įgyvendinimo etapas baigiasi 2014 m. gruodžio 31 d., atveju.“

               3)

               43 straipsnis iš dalies keičiamas taip:

                           a)

                           1 dalis pakeičiama taip:
                           „1.   Kiekvienos bendros veiksmų programos įgyvendinimo laikotarpis prasideda tą dieną, kai Komisija šią bendrą veiksmų programą patvirtina, ir baigiasi vėliausiai 2017 m. gruodžio 31 d.“;

                           b)

                           2 dalies c punktas pakeičiamas šiuo tekstu:

                                       „c)

                                       bendros veiksmų programos finansinio užbaigimo etapas, į kurį įeina visų pagal programą sudarytų sutarčių finansinis užbaigimas, programos ex post vertinimas, galutinės ataskaitos pateikimas ir galutinis mokėjimas arba galutinis lėšų susigrąžinimas, kurį atlieka Komisija. Šis etapas baigiasi vėliausiai 2017 m. gruodžio 31 d.“

                                 ;

                           c)

                           pridedama nauja 3 dalis:
                           „3.   Nepaisydama 1 ir 2 dalių nuostatų, esant nenumatytiems ir tinkamai pagrįstiems poreikiams ar aplinkybėms, Komisija, gavus pagrįstą bendro stebėsenos komiteto prašymą, gali susitarti dėl bendros veiksmų programos įgyvendinimo laikotarpio pratęsimo. Tokiu atveju 32 straipsnyje nustatyti galutinės ataskaitos pateikimo terminai netaikomi.“

         2 straipsnis
   Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. gruodžio 17 d.

            Komisijos vardu

            Pirmininkas

         Jean-Claude JUNCKER

      (1)  OL L 310, 2006 11 9, p. 1.

      (2)  2007 m. rugpjūčio 9 d. Komisijos reglamentas (EB) Nr. 951/2007, nustatantis tarpvalstybinio bendradarbiavimo programų, finansuojamų pagal Europos Parlamento ir Tarybos reglamentą (EB) Nr. 1638/2006, išdėstantį bendrąsias nuostatas, kurios nustato Europos kaimynystės ir partnerystės priemonę, įgyvendinimo taisykles (OL L 210, 2007 8 10, p. 10).

      (3)  Komisijos įgyvendinimo reglamentas (ES) Nr. 435/2011, iš dalies keičiantis Reglamentą (EB) Nr. 951/2007, nustatantį tarpvalstybinio bendradarbiavimo programų, finansuojamų pagal Europos Parlamento ir Tarybos reglamentą (EB) Nr. 1638/2006, įgyvendinimo taisykles (OL L 118, 2011 5 6, p. 1).

      (4)  2014 m. kovo 11 d. Europos Parlamento ir Tarybos reglamentas (ES) Nr. 232/2014, kuriuo sukuriama Europos kaimynystės priemonė (OL L 77, 2014 3 15, p. 27).

      (5)  2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui ir Sanglaudos fondui taikytinos bendrosios nuostatos, ir panaikinamas Tarybos reglamentas (EB) Nr. 1083/2006 (OL L 347, 2013 12 20, p. 320).

      (6)  2013 m. gruodžio 19 d. Komisijos sprendimas, kuriuo nustatomos rekomendacijos dėl Komisijos atliekamų finansinių pataisų Sąjungos pagal pasidalijamąjį valdymą finansuojamoms išlaidoms, kai nesilaikoma viešųjų pirkimų taisyklių (C(2013) 9527).“


title: 2011 m. gruodžio 19 d. Tarybos įgyvendinimo reglamentas (ES) Nr. 1345/2011, kuriuo įgyvendinamas Reglamentas (EB) Nr. 194/2008 dėl ribojančių priemonių Birmai (Mianmarui) atnaujinimo ir sustiprinimo

text:
21.12.2011

               LT

               Europos Sąjungos oficialusis leidinys

               L 338/19

         TARYBOS ĮGYVENDINIMO REGLAMENTAS (ES) Nr. 1345/2011
   2011 m. gruodžio 19 d.
   kuriuo įgyvendinamas Reglamentas (EB) Nr. 194/2008 dėl ribojančių priemonių Birmai (Mianmarui) atnaujinimo ir sustiprinimo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. vasario 25 d. Tarybos reglamentą (EB) Nr. 194/2008 dėl ribojančių priemonių Birmai (Mianmarui) atnaujinimo ir sustiprinimo (1), ypač į jo 18 straipsnio 5 dalį,
   kadangi:

               (1)

               2008 m. vasario 25 d. Taryba priėmė Reglamentą (EB) Nr. 194/2008 dėl ribojančių priemonių Birmai (Mianmarui) atnaujinimo ir sustiprinimo;

               (2)

               remiantis 2011 m. gruodžio 19 d. Tarybos sprendimu 2011/859/BUSP, kuriuo iš dalies keičiamas Sprendimas 2010/232/BUSP, kuriuo atnaujinamos ribojamosios priemonės Birmai (Mianmarui) (2), informacija, susijusi su viena įmone, įtraukta į Reglamento (EB) Nr. 194/2008 V priede pateiktą sąrašą, turėtų būti atnaujinta;

               (3)

               Reglamento (EB) Nr. 194/2008 V priedas turėtų būti atitinkamai atnaujintas,

         PRIĖMĖ ŠĮ REGLAMENTĄ:
   1 straipsnis
   Reglamento (EB) 194/2008 V priede įrašas dėl Mayar (H.K) Ltd pakeičiamas taip:

                  „Mayar India Ltd (Yangon Branch)

                  37, Rm (703/4), Level (7), Alanpya Pagoda Rd, La Pyayt Wun Plaza, Dagon, Yangon.“

   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2011 m. gruodžio 19 d.

            Tarybos vardu

            Pirmininkas

         M. KOROLEC

      (1)  OL L 66, 2008 3 10, p. 1.

      (2)  Žr. šio Oficialiojo leidinio p. 55.